Daugų herbas

Daugų herbas – pagrindinis Daugų miesto ir Daugų seniūnijos (Alytaus rajono savivaldybė) heraldinis simbolis. Pagal herbą sukurta ir Daugų vėliava.

 Herbo aprašas 

Sidabriniame skydo lauke ant žalios kalvos (skydo papėdė) stovi mėlynais šarvais apsitaisęs karys, dešinėje rankoje laikantis tokios pačios spalvos alebardą, kairėje – mėlyną apvalų skydą, prie juosmens kabo trumpas kalavijas. Kario plaštaka ir veidas natūralios spalvos, sijonas ir antpečiai žali, jų kraštai ir pagražinimai, taip pat šalmo plunksnos, šalmo ir skydo apvadai, diržas – auksiniai, alebardos kotas juodas.

 Simbolika 

Daugų herbo (kaip ir Ariogalos) simbolika greičiausiai susijusi su XVIII a. pabaigos politiniais įvykiais. Šarvuotas karys su alebarda, skydu ir kalaviju turėjo saugoti Daugų miestą ir visą kraštą nuo gresiančio pavojaus, ginti miestiečių teises. Manoma, jog kario idėja pasiskolinta iš senosios Trakų kunigaikštystės heraldikos.

 Istorija 

Daugams laisvojo miesto teises ir herbą – šarvuotą karį su alebarda – 1792 m. balandžio 26 d. suteikė ATR valdovas Stanislovas Augustas. Išliko 1792 m. Daugų privilegijos Nr. 50 originalas (LVIA, f. 1135, ap. 1, b. 64) ir jos įrašas Lietuvos Metrikoje su perpieštu miesto herbu (LM, kn. 556, l. 104-105v).Daugų herbas privilegijoje. Archyvai.lt (tikrinta 2011-01-30). Tačiau netrukus miesto savivalda buvo panaikinta ir herbas ilgam užmirštas. XX a. pradžioje jį nupiešė Bronius Šaliamoras B. Šaliamoras, 40 ženklų, nr. 38, vėliau – Marijanas Gumovskis (Marijan Gumowski). Autoriai pakeitė spalvas, be to, B. Šaliamoro piešinyje neliko skydo, o M. Gumovskio – ir kalavijo.

Po 200 metų Daugų istorinis herbas atkurtas. Siekiant lakoniškumo atsisakyta nereikšmingų žemės, sijono spalvų ir atspalvių. Melsva šarvų spalva pakeista į mėlyną, kad geriau derėtų prie sidabrinio herbo lauko. Dabartinį herbą 1998 m. rugpjūčio 4 d. dekretu Nr. 141 patvirtino prezidentas Valdas Adamkus.Valstybės žinios, 1998, Nr. 71-2071 Etalono autorius – dailininkas Rolandas Rimkūnas.

 Šaltiniai 

Herb
Kategorija:1998 m. patvirtinti Lietuvos gyvenviečių herbai
Kategorija:Alytaus rajono savivaldybės gyvenviečių herbai
Kategorija:Lietuvos miestų herbai